 NA TITUS OMINDE BARAZA la Wahubiri na Maimamu nchini (CIPK) limepinga sera mpya ya Wizara ya Elimu ya vigezo vipya vya uainishaji wa masomo ya kutumiwa kutathmini alama na gredi ambapo kwa Kiingereza na Kiswahili, mtahiniwa atatuzwa alama kwa somo moja tu.   Mwenyekiti wa CIPK North Rift Abubakar Bini amesema hatua hiyo ni njama pana ya kudunisha lugha ya Kiswahili ambayo ni kiungo muhimu katika maadili ya Kiafrika miongoni mwa wanafunzi. Akihutubia wanahabari mjini Eldoret mnamo Ijumaa, Sheikh Bini alisema baraza hilo litatumia kila mbinu kupinga pendekezo hilo. “Wizara ya Elimu itahatarisha maadili ya watoto wetu kwa sababu Kiswahili ni somo la Kiafrika linaloweka zingatio kwa kufundisha maadili mema. Tusidunishe somo hili kwa nia ya kuendelea kupandisha hadhi ya Kiingereza ambacho kiukweli ni lugha ya kigeni,” alilalama Sheikh Bini. Sheikh Bini alitilia mkazo kwamba somo la Kiswahili ni lazima liwe la lazima. Kiongozi huyo alitaka vyama vya walimu kupinga pendekezo la kufanya somo hilo liwe la ‘hiari’ kwa namna iliyofichika. “Vyama vya walimu lazima viungane nasi kupinga sera hii. Sheria ya bunge iliidhinisha Kiswahili kuwa Lugha Rasmi sawia na Kiingereza. Itakuaje tena wizara inaondoa somo hilo miongoni mwa masomo ya lazima?” akauliza. Kiongozi huyo wa dini alionya kuwa iwapo sera hiyo itatekelezwa kwa lazima, baraza la CIPK litaandaa maandamano ya kupinga hatua hiyo. Vile vile Sheikh Bini aliongeza kuwa baraza hilo litashauriana na mawakili wake ili kutafuta uwezekano wa kufika mahakamani kutafuta suluhu ya kisheria kuhusu sera lengwa. Msimamo sawa na huo ulitolewa na wakereketwa wa Kiswahili nchini ambao wamepinga mpango wa kuondoa somo la Kiswahili miongoni mwa masomo ya lazima. Tayari Seneta wa Tana River Danson Mungatana amesema atawasilisha bungeni mswada wa kupinga pendekezo la kufanya Kiswahili somo la hiari. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  